Ses vas ná Sannieshof-plaasmoord, boervrou ontslaan | Maroela Media
Sers. Kelebogile Moleko, provinsiale polisiewoordvoerder, het Vrydag aan Maroela Media gesê die verdagtes, tussen 27 en 38 jaar oud, is Donderdagaand in Sannieshof in hegtenis geneem.
"'n Skootrekenaar en drie selfone wat vermoedelik tydens die voorval geroof is, is in die verdagtes se besit gevind." Die verdagtes sal na verwagting Maandag in 'n nabygeleë landdroshof verskyn.
Maroela Media het vroeër berig die Greyling-egpaar, Marlette (57) en BC (59), en BC se ma, Magdaleen Greyling (87), het die aand omstreeks 19:30 aan tafel gesit besig met aandete terwyl hulle nuus gekyk het.
Die verdagtes het met vuurwapens, drie selfone en die egpaar se bakkie van die toneel gevlug en het ontsnap deur van 'n dienspad langs 'n spoorlyn gebruik te maak om blokkades wat deur omliggende boere gestel is te vermy.
Die bakkie is later verlate naby Ottosdal opgespoor.
Hoewel Marlette nog in rou is oor haar man se dood, is sy Vrydag ontslaan en het kop om hoog as 'n "oorwinnaar" uit die hospitaal gestap.
"Sy kan nog nie teruggaan na haar huis toe nie omdat die polisie steeds besig is om die huis vir leidrade te fynkam, maar sy wil teruggaan plaas toe. Sy gaan nie dat hierdie voorval haar onder kry nie," het Carin Visser, Marlette se jarelange vriendin en Sannieshof se DA-raadslid, Vrydag aan Maroela Media gesê.
Visser is ook die DA se voorsitter vir Noordwes en is vol lof vir die polisiebeamptes se "puik" speurwerk wat tot die verdagtes se inhegtenisneming in die Agisanang-nedersetting gelei het. Volgens Visser ken Marlette nie die aanvallers nie.
Sy het gesê Marlette gaan by 'n vriendin woon totdat sy weer kan terugkeer na haar plaashuis.
"Sy het in die hospitaal 'n rooi vlag vasgehou om te wys dat sy 'n oorwinnaar is. Sy wil nie hê mense moet dink sy is lighartig oor die voorval nie – sy is gebroke, maar gaan hierdie situasie oorwin. Sy het gesê sy kan nie toelaat dat sulke slegte omstandighede haar karakter en menswees vir die res van haar lewe só skend dat sy 'n versukkelde mens gaan wees nie."
Gerhard en Marius het intussen vanuit Kanada in Suid-Afrika aangekom om hul ma by te staan en met die begrafnisreëlings te help. Die gesin hoop om BC volgende week te ruste te lê.
Die skoondogters en kleinkinders sal na verwagting Maandag in Suid-Afrika aankom.
Sterkte Marlette, jy is 'n dapper vrou en voorbeeld vir ons almal, dink aan jou in hierdie verskriklike tyd en mag God jou met sy liefde omhels
Mevrou Greyling. Om deur só 'n traumatiese ervaring te gaan en steeds só te glimlag is ongelooflik! Jy is 'n heldin, oorwinnaar en toonbeeld van braafheid! Ek admireer jou! Mag God jou elke oomblik van elke dag met Sy liefde omvou en jou deur jou donker tye dra!
Dis opvallend hoe min elektroniese toerusting gesteel word in plaasaanvalle en moorde. Dis waarom ek sê roof is net ñ bysaak.